《小孤山》
宋代·蔡齐

大孤之石衡且修，青青长在湖之头。
小孤之石锐以高，削立江崖当洪涛。
滔滔逝水东流去，两石崔嵬屹天柱。
蜀巴之源浩沄沄，壮哉此诚江海门。
鸿庞稍见土宇广，疏凿方知夏禹勤。
名山大川神所主，过者震惊谁敢侮。
云何作庙向荒壖，抟土娉婷像龙女。
篙师贾客尔何知，坎坎伐鼓持豚蹄。
倚篷清坐渔歌起，日暮但见崖鹰飞。
危峰屹立长江上，势折华胥限百蛮。
鳌背孤撑青玉柱，斗杓斜插翠云鬟。
月生西海初三夜，潮到东吴第一关。
安得扁舟多载酒，放歌击楫浪花间。

作者简介：（988—1039）宋莱州胶水人，字子思。真宗大中祥符八年进士第一。除将作监丞、通判兖州。仁宗时，以起居舍人知制诰，为翰林学士，坐事出知密州、应天府。召为右谏议大夫、御史中丞，累迁权三司使、枢密副使。景祐元年，拜礼部侍郎、参知政事。后罢知颍州。性谦退，不妄言，为政有仁声。丁谓秉政，欲其附己，终不往。卒谥文忠，一云忠肃。